**Informatīvais ziņojums**

**"Par atļauju Tieslietu ministrijai (Tiesu administrācijai) uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas (turpmāk – TM) padotības iestāde Tiesu administrācija (turpmāk – TA) ir izrādījusi iniciatīvu piedalīties ārvalstu finanšu instrumenta finansētā projektu konkursā, iesniedzot projektu iesniegumu un gūstot panākumu – iegūstot tiesības īstenot projektu **''Tieslietu sistēmas konsolidācija Armēnijā''** ("*Consolidation of the Justice System in Armenia*") (turpmāk – Armēnijas projekts) partnera institūcijas statusā Eiropas Komisijas (turpmāk – EK) Kaimiņattiecību instrumenta (*European Neighbourood Instrument*) (turpmāk – Programma) atklāta konkursa Nr. EuropeAid/165867/DD/ACT/AM[[1]](#footnote-1) (turpmāk – Konkurss) ietvaros. Informatīvā ziņojuma sagatavošanas brīdī ir zināms, ka Armēnijas projekts ir apstiprināts.

Saskaņā ar Konkursa nosacījumiem, EK piešķir 100 % EK granta finansējumu, no kura 90 % būs iespējams saņemt kā priekšfinansējumu, līdz ar to Armēnijas projekta ieviesējiem jāspēj priekšfinansēt daļu no EK finansējuma, kas tiks saņemts no EK kā noslēguma maksājums pēc projekta noslēguma atskaites apstiprināšanas.

Ņemot vērā, ka Armēnijas projekta ieviešana un tā īstenošanas rezultāti veicina tieslietu sistēmas attīstību, piesaista papildu finanšu līdzekļus valsts budžetam no ES budžeta, un, lai atbilstoši Ministru kabineta 2018. gada 17. jūlija noteikumos Nr. 421 "Kārtība, kādā veic gadskārtējā valsts budžeta likumā noteiktās apropriācijas izmaiņas" noteiktajai kārtībai varētu iesniegt pieprasījumu priekšfinansējuma nodrošināšanai no valsts budžeta līdzekļiem, TM ir sagatavojusi informatīvo ziņojumu. Pamatojoties uz šo informatīvo ziņojumu Ministru kabinets pieņemtu lēmumu atļaut TA uzņemties valsts budžeta ilgtermiņa saistības un īstenot projektu, kas tiek finansēts no ārvalstu finanšu instrumentiem. TM apņemas nodrošināt, ka Armēnijas projekta, kura finansējums tiks piesaistīts no ārvalstu finanšu instrumenta, saturs nedublēsies ar projektiem, kas tiek īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par Programmu**

EK saskaņā ar Līgumu par ES darbību, kā arī saskaņā ar Eiropas Parlamenta un Padomes 2012. gada 25. oktobra regulu (ES, *Euratom*) Nr. 966/2012 par finanšu noteikumiem, ko piemēro ES vispārējam budžetam, un par Padomes Regulas (EK, *Euratom*) Nr. 1605/2002 atcelšanu, un jo īpaši 84. panta 2. punktu, un, ņemot vērā Eiropas Parlamenta un Padomes 2014. gada 11. marta regulu (ES) Nr. 236/2014, ar ko paredz kopīgus noteikumus un procedūras, lai īstenotu ES instrumentus ārējās darbības finansēšanai, un jo īpaši 2. panta 1. punktu, ir pieņēmusi vienotā atbalsta shēmu (*Single Support Framework*) periodā 2017.–2020. gadam Armēnijai, kas paredz šādas prioritātes:

1. ekonomikas attīstība un tirgus iespējas;
2. iestāžu un labas pārvaldības stiprināšana;
3. savienojamība, energoefektivitāte, vide un klimata pārmaiņas;
4. mobilitāte un cilvēku savstarpējie kontakti;
5. papildu atbalsts pilsoniskās sabiedrības attīstībai;
6. papildu atbalsts spēju veidošanai, iestāžu veidošanai un stratēģiskai saziņai.

Saskaņā ar Programmas finansējamo 2017. gada rīcības programmu, tās vispārējie mērķi ir:

1. atbalstīt kopīgu un līdzsvarotu izaugsmi, novēršot šķēršļus, kas saistīti ar inovāciju un izglītību, koncentrējoties uz STEM (*Science, Technology, Engineering and Mathematics)*, jeb izglītību, kas koncentrējas zinātnē, tehnoloģijās, inženierijā un matemātikā;
2. atbalstīt Armēnijas tieslietu reformas procesu un stiprināt Armēnijas tiesu sistēmas neatkarību, pārredzamību, paredzamību, uzticamību un efektivitāti saskaņā ar ES paraugpraksi;
3. atbalstīt galvenās ekonomikas reformas jomās, kas atzītas par ekonomikas izaugsmes ierobežojošām vai iespēju radošām.

Eiropas Parlamenta un Padomes 2014. gada 11. marta regula (ES) Nr. 232/2014, ar ko izveido Eiropas Kaimiņattiecību instrumentu, ir pamata regulējums minētā finanšu instrumenta ieviešanai.

Divi galvenie principi, kas ir pamatā Programmai, kuras vērtība no 2014. līdz 2020. gadam pārsniedz 15 miljardus EUR, ir stimulēt un atbalstīt labākos rezultātus, kā arī ātrāk un elastīgāk piedāvāt finanšu līdzekļus.

Pamatojoties uz pieredzi, kas gūta līdz šim brīdim, Programma atbalsta Eiropas kaimiņattiecību politiku un pārvērš politiskā līmenī pieņemtos lēmumus par pasākumiem praksē. No 2014. līdz 2020. gadam Programmas mērķis ir racionalizēt finansiālo atbalstu, koncentrējoties uz saskaņotiem politikas mērķiem, padarīt plānošanu īsāku un mērķtiecīgāku, lai tā būtu efektīvāka.

Programma balstās uz Eiropas kaimiņattiecību un partnerības instrumenta sasniegumiem un sniedz taustāmākus ieguvumus gan ES, gan tās kaimiņvalstu partneriem. 16 Programmas partnervalstis ir:

* Programmas virziens Dienvidi: Alžīrija, Ēģipte, Izraēla, Jordānija, Libāna, Lībija, Maroka, Palestīna, Sīrija, Tunisija;
* Programmas virziens Austrumi: Armēnija, Azerbaidžāna, Baltkrievija, Gruzija, Moldova, Ukraina.

No ES budžeta Programmas ikgadējās rīcības programmai 2017. gadam tika piešķirti 34,5 miljoni EUR. No tiem kopā 4 miljoni EUR piešķirti 2017. gada programmai "Tieslietu sistēmas konsolidācija Armēnijā", bet 2,2 miljoni EUR piešķirti Konkursam.

**3. Informācija par Armēnijas projektu**

Projekta pieteikums Nr. ENI/2019/165867/2 ''Tieslietu sistēmas konsolidācija Armēnijā'' ir iesniegts un saņēmis EK atbalstu. Šobrīd noris līguma parakstīšana. Armēnijas projekta vadošais partneris ir Vācijas Starptautiskās tiesiskās sadarbības fonds (*Deutsche Stiftung für internationale rechtliche Zusammenarbeit e.V. (IRZ)*), tā partneri ir Starptautiskās tiesiskuma sadarbības sabiedrisko interešu grupa – ''GIP JCI'' vai ''JC'' (Francija) un TA (Latvija).

Armēnijas projektu ir plānots īstenot līdz 2021. gada 26. decembrim. Sākotnēji tiek plānots, ka projekta īstenošanas periods būs 21 mēnesis, bet projekta laikā tā īstenošanas periods varētu tikt pagarināts līdz 24 mēnešiem. Armēnijas projekta uzsākšanas laiks tika noteikts 2020. gada 25. marts, bet, ņemot vērā COVID-19 pandēmijas draudus, kas saistīti ar ieceļošanas ierobežojumiem dažādās valstīs, tajā skaitā arī Armēnijā, šobrīd tiek atkārtoti skaņots Armēnijas projekta uzsākšanas datums starp Armēnijas projektā iesaistītajām atbildīgajām institūcijām.

Armēnijas projekta **vispārējais** **mērķis** ir uzlabot tiesiskuma kvalitāti (neatkarību, efektivitāti, integritāti, atbildību un pārskatāmību) Armēnijā saskaņā ar prioritātēm, kas noteiktas *Eiropas Padomes Lēmumā par to, lai Eiropas Savienības vārdā noslēgtu Visaptverošu un pastiprinātu partnerības nolīgumu starp Eiropas Savienību un Eiropas Atomenerģijas kopienu un to dalībvalstīm, no vienas puses, un Armēnijas Republiku, no otras puses*[[2]](#footnote-2), un ES paraugpraksi.

Armēnijas projekta **mērķi** ir:

1. Atjaunināt un īstenot *Tiesu un juridisko reformu stratēģiju 2019.–2024. gadam[[3]](#footnote-3)* un rīcības plānus saskaņā ar starptautiskajiem standartiem un ES labāko praksi attiecībā uz tiesu darba kvalitāti:

1.1. Atbalstīt Armēnijas Tieslietu ministriju un Augstāko Tieslietu padomi notiekošajā tiesu varas reformas procesā.

1.2. Uzlabot administratīvo un civiltiesību justīciju.

2. Stiprināt tiesu integritāti un spējas (ieskaitot plānošanu, budžeta sastādīšanu, lietu pārvaldību, personāla vadību, stratēģijas ieviešanu un uzraudzību).

3. Izveidot un ieviest spēcīgu tiesu novērtēšanas un darbības novērtēšanas sistēmu.

TA ir vadošā funkcija projektā "*Justice and Technology Initiative of OECD Access to Justice Discussion in the Framework of OECD*"[[4]](#footnote-4), kas ir bijis viens no priekšnosacījumiem Latvijas kā partnera izvēlei dalībai Armēnijas projektā. TA sadarbībā ar Eiropas Padomi, Eiropas Komisiju Tieslietu sistēmu efektivitātes paaugstināšanai (CEPEJ), Ekonomiskās sadarbības un attīstības organizāciju (OECD) un Starptautisko Valūtas fondu (SVF) ir izstrādājusi un ieviesusi Latvijas tieslietu sistēmas vispārējā novērtējuma (audita) ietvaru (projekts īstenots no 2017. līdz 2018. gadam).

Armēnijas projektā TA **sniegs atbalstu** informāciju un komunikāciju tehnoloģiju (turpmāk – IKT) risinājumu ieviešanai Armēnijas tieslietu nozarē, ņemot vērā pieredzi sniedzot centralizētu administratīvo atbalstu visām Latvijas pirmās un otrās instances tiesām (tiesu infrastruktūras pārvaldība, IKT, cilvēkresursi, budžets, starptautiskā sadarbība utt.), kā arī aktīvo iesaisti Latvijas tiesu sistēmas efektivitātes un kvalitātes stiprināšanā.

Kopējais Armēnijas **projekta budžets** ir 2 200 000 EUR, tajā skaitā TA projekta budžeta daļa attiecināmo izmaksu segšanai ir 208 611 EUR, kas 100 % apmērā tiek finansēts no EK. Šis ir sākotnēji plānotais TA budžeta apmērs, bet tiek plānots, ka projekta īstenošanas laikā tas varētu tikt palielināts.

Saskaņā ar Armēnijas projekta nosacījumiem kopējais EK priekšfinansējuma apmērs ir 90 %. EK mēneša laikā pēc Armēnijas projekta līguma parakstīšanas Armēnijas projekta vadošajam partnerim pārskaitīs priekšfinansējumu 100 % apmērā Armēnijas projekta īstenošanai pirmajā projekta gadā (2020. gads), kas TA gadījumā būs 86 141 EUR. Nākamā priekšfinansējuma daļa tiks saņemta 2021. gadā pēc starpposma atskaites apstiprināšanas 101 609 EUR apmērā. TA kopējais saņemtais priekšfinansējums būs 187 750 EUR, kas ir 90 % no kopējām TA projekta budžeta izmaksām, savukārt 10 % jeb 20 861 EUR tiks pārskaitīti pēc Armēnijas projekta noslēguma atskaites apstiprināšanas.

Saskaņā ar Armēnijas projekta īstenošanas nosacījumiem, pievienotās vērtības nodoklis (turpmāk – PVN) tiek iekļauts attiecināmajās izmaksās, līdz ar to projekta īstenošanas laikā pasākumiem, kuriem saskaņā ar Latvijas normatīvo regulējumu ir jāpiemēro PVN likme, papildus nebūs nepieciešams finansējums PVN izmaksu segšanai.

TA izdevumus veido 30 996 EUR projekta vadītāja personāla izmaksas, 163 968 EUR komandējumu izdevumi vidējā termiņa un īstermiņa ekspertu nodrošināšanai (ceļš, viesnīca, dienas nauda), kā arī neparedzētie izdevumi 13 647 EUR apmērā.

TA nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2020** | **2021** | **2022** | **KOPĀ** |
| **Avansa/noslēguma maksājums** | 86 141 | 101 609 | 20 861 | **208 611** |
| **Attiecināmie izdevumi (EK līdzfinansējums) TA budžeta daļai** | 86 141 | 122 470 | 0 | **208 611** |
| **Attiecināmie izdevumi (nacionālais līdzfinansējums)** | 0 | 0 | 0 | **0** |
| **Attiecināmie izdevumi – priekšfinansējums (nacionālais finansējums)** | 0 | 20 861 | 0 | **20 861** |
| **Neattiecināmie izdevumi (nacionālais finansējums)** | 0 | 0 | 0 | **0** |
| **Priekšfinansējuma (nacionālais finansējums) atmaksa valsts budžetā** | 0 | 0 | 20 861 | **20 861** |

Ņemot vērā to, ka Armēnijas projekta līgums vēl nav noslēgts ar EK, tabulā norādītās summas sadalījumā pa gadiem ir indikatīvas un var mainīties (iespējams palielināsies līguma pagarināšanas dēļ) pēc līguma noslēgšanas.

Armēnijas projekta īstenošanai nepieciešamais priekšfinansējums tiks pārdalīts no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai". Pēc Armēnijas projekta īstenošanas un attiecināmo izmaksu apstiprināšanas, EK veiks noslēguma maksājumu projekta vadošajam partnerim, kas savukārt pārskaitīs atlikušā maksājuma daļu TA 20 861 EUR apmērā, kas tiks atmaksāta valsts budžetā, tādējādi nodrošinot līdzekļu ieskaitīšanu valsts pamatbudžeta ieņēmumos.

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, lai nodrošinātu sekmīgu Armēnijas projekta aktivitāšu īstenošanu, nepieciešams:

1. Atļaut TM (TA) uzņemties papildu valsts budžeta ilgtermiņa saistības Armēnijas projekta īstenošanai Programmas ietvaros.
2. Armēnijas projekta ieviešanai nepieciešamo finansējumu (priekšfinansējumu) pārdalīt no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".
3. TM, lai nodrošinātu Armēnijas projekta īstenošanu, normatīvajos aktos noteiktā kārtībā sagatavot un iesniegt Finanšu ministrijā pieprasījumu par apropriācijas izmaiņām.
4. TM pēc īstenotā Armēnijas projekta noslēguma maksājumu saņemšanas nodrošināt līdzekļu ieskaitīšanu valsts pamatbudžeta ieņēmumos.

Ministru prezidenta biedrs,

tieslietu ministrs Jānis Bordāns

*Karlsone-Djomkina 26 458 289*

*Agnija.Karlsone-Djomkina@ta.gov.lv*

*Pusvācietis 67 036 711*

*Valdis.Pusvacietis@tm.gov.lv*

1. <https://webgate.ec.europa.eu/europeaid/online-services/index.cfm?ADSSChck=1579326023694&do=publi.detPUB&nbPubliList=15&orderby=upd&searchtype=QS&aoref=165867&page=2&orderbyad=Desc&userlanguage=en> [↑](#footnote-ref-1)
2. <https://eur-lex.europa.eu/legal-content/LV/TXT/HTML/?uri=CELEX:52017JC0037&from=EN> [↑](#footnote-ref-2)
3. <http://www.moj.am/en/legal/view/article/1249> [↑](#footnote-ref-3)
4. <https://www.oecd.org/gov/summary-record-2019-global-oecd-roundtable-on-equal-access-to-justice.pdf> [↑](#footnote-ref-4)